
Urbestro Milan Bandic invitis Universalan Kongreson de Esperanto al Zagrebo 
Kongreso de Eŭropa Esperanto-Unio en Rijeka de la 6a - 12a de julio 2014 
Mortis D-ro Ivo Boroveĉki 
Esperanto Somerumado ĉe Adriatiko 




Karaj legantoj 


Jam jarfino ne malproksimas. Someraj 
memoroj plue varmigas nin. 

Dankon al multaj gratulintoj okaze de la 
eniro de Kroatio en Eŭropan Union. Specialan 
dankon al esperantistoj el Berlino kiuj la 3-an 
de julio 2013 okazigis apartan perdistancan 
Skype-kunsidon kun kroataj esperantistoj. 
Pri Esperanto en Kroatio parolis al berlinaj 
esperantistoj Spomenka Stimec kaj Zlatko 
Tiŝljar. 

La titolpaĝa foto de tiu ĉi numero de Tempo 
venas el Rejkjaviko el la fotilo de Francisco L. 
Veuthey. La foto prezentas unu el la plej fascinaj 
kongresejoj de la mondo, la islandan operejon 
kaj kongresejon Harpan. Dudeko da kroatoj 
partoprenis en la 98a Universala Kongreso de 
Esperanto en Islando. Kun ni dum kelkaj tagoj 
kongresis ankaŭ direktorino de Turisma Asocio 
de la Urbo Zagrebo Amelija Tomaŝeviĉ. 
Islando unikis pro la specifa lando-gastiganto. 
Impresis grandnombra ĉeesto de diplomatoj 
en la inaŭguro, inkluzive la ŝtatestron Olafur 
Ragnar Grimson. Por la kroata esperantujo 
gravis ke tie prezidantino de Kroata Esperanto- 
Ligo Judita Rey Hudeĉek transdonis al la 
ĝenerala direktoro de Universala Esperanto- 
Asocio, Osmo Buller kandidatigan leteron de 
urbestro de Zagrebo Milan Bandiĉ, konforme 
al la konkludoj de la jarkunveno de KEL en 
Koprivnica 2012. Per tiu letero Zagrebo 
kandidatiĝas por fariĝi gastiganto de Universala 
Esperanto-Kongreso en la estontaj jaroj. Por 
kiu jaro kandidatas Zagrebo? Ni ne precizigis. 
En la jaro 2014 Universalan Kongreson de 
Esperanto gastigos Bonaero en Argentino. 
En la jaro 2015 la gastiganto estos Lille en 
Francio, omaĝe al la proksima Boulogne-sur- 
mer, kie esperantistoj kongresis la unuan fojon 
en 1905. 

La kandidatoj por kongreso post la jaro 
2015 estas interesaj urboj San Franisco, Seulo, 
Lisabono. .. Ni atendas decidojn de la estraro de 
UEA. Kontrolo de proponoj kaj kondiĉoj kiujn 
prezentas kandidataj urboj decidos estontece pri 
tio kiuj urboj fariĝos kongresaj urboj post 2015. 
Legu pli pri la temo ĉi-numere. 

Ekde la Universala Kongreso de Espe- 
ranto en Rejkjaviko Universala Esperanto- 
Asocio havas novan prezidanton, d-ron Mark 
Fettes, universitatan profesoron el Kanado. 

En Esperanto-urbo Herzberg okaze 
de la tiea ILEI-konferenco prezidantino de 
Unuiĝo de prelegantoj de Esperanto Marija 
Jerkoviĉ enmanigis al prezidantino de ILEI 
Mireille Grosjean inviton por gastigo de ILEI- 
konferenco en Kroatio. Unuiĝo de zagrebaj 
esperantistoj kaj Dokumenta Esperanto- 
Centro Durdevac estas la kuninvitantoj. 

Dinko Matkoviĉ el Hvar prezentis dum 
SAT-kongreso en Madrido sian libron 333 
cerbaj impulsoj. La kongreso okazis de la 28a 
de julio ĝis la 4a de aŭgusto 2013. 

Kroata unuiĝo de nevidantaj esperan- 
tistoj - KUNE, kunlabore kun Unuiĝo 
de zagrebaj esperantistoj eldonis libron 
Mirindaj aventuroj de metilernanto Hlapiĉ 
en surbendigita formo en Esperanto. Voĉlegas 
Spomenka Ŝtimec. La komapktdisko de la 


esperantlingva Hlapiĉ estis prezentita en 
Obzor, en Bulgario okaze de la Internacia 
Kongreso de Blindaj Esperantistoj (la 
28an de aŭgusto - la 3an de septembro 2013. 
Antun Kovaĉ prelegis dum la kongreso pri 
la temo Cu la kroataj nevidantaj estas 
egalrajtaj civitanoj? Kunkongresis kun li 
Dragan Stokoviĉ el KUNE, Kroata Unuiĝo 
de Nevidantaj Esperantistoj, dank’ al la 
subvencio de Ministerio pri kulturo. 

Dum ni kongresis eksterlande, la 23an de 
julio 2013 mortis en Pula honora membro de 
UEA kaj de Kroata Esperanto-Ligo D-ro Ivo 
Boroveĉki. De li adiaŭas nome de ni ĉiuj Lucija 
Borĉiĉ lia fidela amikino, per poemo kaj la 
adiaŭa artikolo, publikigita en Glas Istre. 

La plej impona somera aranĝo enlanda 
okazis sur la insulo Prviĉ, organizita de 
Josip Pleadin kaj Dokumenta Esperanto- 
Centro. Davor Grgat raportas pri la sukcesa 
somerumado, kiu celas revivigi somerajn 
etosojn de la iama Primoŝten. 

Esperanto-Societo Sisak kunlabore kun 
Esperanto-Societo „Viktor Mihoviliĉ 46 el 
Karlovac kaj Esperanto-Societo „Mondo 
Paca“ el Velika Gorica organizis la 5-an 
Boatadon sur la rivero Kupa. 

Multaj someraj gastoj vizitis nin en diversaj 
urboj. La plej belan surprizon eksterlandan faris 
al ni indvidua membro el Varazdin, studentino 
Petra Pajtak, kiu en Kioto gajnis oran medalon 
en Olimpikoj pri geografio. Koran gratulon al 
Petra! 

Ministerio pri kulturo de Respubliko 
Kroatio kaj Akademio Literatura de 
Esperanto finance helpis organizi la 11 an 
Renkontiĝon de verkistoj kaj tradukistoj la 
13an ĝis la 15an de septembro en Hraŝĉina. 
Departamento Krapinsko-zagorska finan- 
cis al Esperanto-Societo Trixini el Hraŝĉina 
kreon de tiu ĉi numero de Tempo per 2.000 
kn. Unu el la subvenciantoj estis Akademio 
Literatura de Esperanto. Ni havas devon 
prezenti prelegojn de la Renkontiĝo de verkistoj 
en presita formo. Sur la sekvaj paĝoj vi trovos 
artikolojn de Achtar Etemadi el Teherano. 
Persa tradukistino festis kun ni centjariĝon de 
la libro Mirindaj aventuroj de metilernanto 
Hlapiĉ de Ivana Brliĉ-Mazuraniĉ. Zlatoje 
Martinov prezentis pri Julia Sigmond kaj 
Filipo Franceschi, verkanta sub la pseudonimo 
Sen Rodin. Vi legos recenzon pri la poemaro 
de Josip Pleadin Cigna kanto, prezentita de 
Zdravko Seleŝ. Julia Sigmond kontribuis per 
sia poemo Dialogo. Saksofone muzikis Denis 
Tiŝljar. Veronika Poor, membro de konsilio de 
UEA, kaj estrano de TEJO, plerigis al kelkaj 
junaj kroataj esperantistoj. Italaj gejunuloj 
Michele Cherchi Palmiere kaj Alessandra 
Squarconi filmis la aranĝon. 

Post la verkista aranĝo Achtar Etemadi 
prelegis ĉe Kroata Fervojista Esperanto- 
Asocio kaj Veronika Poor estis gasto de Divo 
Pulitika kaj Studenta Esperanto-Klubo. 
Achtar Etemadi vizitis ekspozicion pri Hlapiĉ 
en Nacia kaj universitata biblioteko, kie ŝi 
plezure renkontis ankaŭ sian persan eldonon de 
Hlapiĉ. 


Tihomir Engler, esperantisto el Varazdin, 
dum la Renkontiĝo de verkistoj transprenis por 
la revuo Libri et liberi, (en kiu li estas membro 
de la redakcio), ampleksan artikolon pri Hlapiĉ 
por diskonigi Esperanton kiel lingvan ponton 
kaj ĝiajn meritojn por la kroata kulturo. 

Rijeka viglas okaze de preparoj por la 
kongreso de Eŭropa Esperanto-Unio en 
Kroatio 2014. Membroj de LKK kun Maja 
Tiŝljar kunsidis kun pluraj decidpovaj oficistoj 
en la urbo kaj departamento Rijeka dum 
septembro. 

Dum tri septembraj semajnfinoj sinsekve 
okazadis Esperanto-aranĝoj en diversaj partoj de 
Kroatio. Post Renkontiĝo de verkistoj kroataj 
esperantistoj direktiĝis al Bjelovar kaj poste al 

Slavonio. 

Bjelovar okaze de la Tagoj de sia urbo 
okazigis tritagan kulturan programon kun 
sepdeko da partoprenantoj kun tri ekspozicioj 
kaj deklamkonkurso por gelemantoj. Elstaris 
ekspozicio de korea pentristo Ho Song. Ĉi-nu- 
mere ni presas fotojn de prestiĝa fotisto Berislav 
Rubĉiĉ pri la temo Montetoj de Zagorje. 

Vanja Radovanoviĉ kaj Viŝnja Branko- 
viĉ estis la organizantoj de la septembra 
Montkabana Renkontiĝo en Slavonio, en 
Jankovac de la 24a ĝis la 29a de septembro. 

Spomenka Ŝtimec prelegis la 3an de 
oktobro pri Hlapiĉ en urba biblioteko Vladimir 
Nazor en Zagrebo, kie Darinka Soviĉ organizis 
ekspozicion de la titolpaĝoj de diversaj eldonoj 
de Hlapiĉ eldonitaj per Esperanto. Samtage 
Teatro Treŝnja en Zagrebo gastigis Spomenka 
Ŝtimec por prelegi pri Hlapiĉ en Azio kadre de 
la naskiĝtaga festo de Hlapiĉ. 

En novembro Esperanto-Societo Sisak 
lanĉos libron de Marija Horzinek, konata 
esperantistino el Petrinja. 

La llan de novembro 2013 Urba biblio- 
teko en Krizevci invitas Spomenka Ŝtimec 
prelegi okaze de la monato de la libro pri 
tradukoj de Hlapiĉ en Azio. 

Esperanto-Societo Tibor Sekelj komen- 
cis sian duan laborjaron per merkredaj prelegoj. 
Zlatko Tiŝljar estis la unua preleganto en 
la aŭtuna sezono, kun la temo Kongreso de 
Eŭropa Esperanto-Unio en Rijeka. La aliĝilon 
por Rijeka vi trovos aldone. 

Esperanto-Societo „Trixini“ el Hraŝĉi- 
na ricevis financan helpon de Departamento 
Krapinsko-zagorska por eldono de manu- 
skripto Notoj pri Hraŝĉina de Ŝtefanija 
Bernas-Beloŝeviĉ. Por esplorlaboraĵo de la 
teksto Mateja Zugec el Hraŝĉina ricevis 
premion de rektoro en 2013. 

Judita Rey Hudeĉek ekgvidis ekde oktobro 
Esperanto-kurson en la Elementa lernejo 
Retkovec en Zagrebo. 

Okaze de la nova sezono, ni farbis en 
oktobro du el niaj ejoj en Vodnikova 9. Bonvolu 
vidi kiel progresas repagado de la kreditoj en la 
koncerna paĝo pri Vodnikova 9. Multan dankon 
pro via helpo al Vodnikova 9 tra la pasintaj 11 
jaroj. 

Ni ne trovis ankoraŭ ĉiujn financajn 
rimedojn por la venontaj numeroj de Tempo. 
Ĝia estonteco dependas de vi. Multan dankon 
pro via subteno al Tempo tra la pasintaj 32 jaroj. 

S. Stimec 

Kongreso en Rejkjaviko 

l La Zagreba Urbestro invitas Universalan Kongreson al Zagrebo , 


Dudeko da kroataj esperantistoj en Islando 
partoprenis julie Universalan Kongreson de 
Esperanto dum kiu Kroatio prezentis sian 
kandidatigan leteron por estonta gastigo de 
Universala Kongreso de Esperanto en Zagrebo. 

Urbestro de Zagrebo Milan Bandiĉ sendis 
al Kroata Esperanto-Ligo sian inviton per kiu li 
proponas favorajn kondiĉojn al Kroata Esperanto- 
Ligo por iu el la estontaj Universalaj Kongresoj 
post la jaro 2015. Zagrebo ankoraŭ ne havas 
adekvatan kongresejon. En 2001 Zagrebo same 
ne havis adekvatan kongresejon. Ni kombinis en 
2001 koncertejon kun la ejoj de Fakultato por 
elektrotekniko kaj komputado. Pro manko de 
adekvata ejo, Zagrebo devas logi per io alia. Per 
kio? KEL demandis al la urbestro ĉu li emus allogi 
kongresanojn al Kroatio per speciala propono? Kion 
proponas la urbestro por la kongreso en la kroata 
ĉefurbo? 

Li proponis en sia letero ke la UK dum 
unu tago senpage uzu la koncertejon Vatroslav 
Lisinski. (Ni petis ke li permesu la senpagan uzon 
de tiu ejo kun la senpaga uzo de la teknikaj ekipaĵoj 
kaj teknikistoj, sed lia letero tion ne menciis.) La 
letero de la urbestro enhavas ankaŭ informon ke 
la kongresanoj dum la kongresa semajno veturu 
senpage en urbaj transportiloj. Veturado dum la 
kongresa semajno en la kongresa urbo prezentas 
gravan financan ŝarĝon por la kongresanoj... 

La kandidatiga letero kun tiuj kondiĉoj estis 
transdonita al la ĝenerala direktoro de Universala 
Esperanto-Asocio Osmo Buller. Dum la kongreso 
en Rejkjaviko, kadre de la programo Movada 
Foiro estis prezentita la nova urboprospekto pri 
Zagrebo kiun en Esperanto eldonis Turisma asocio 
de Zagrebo. La asocio ebligis la partoprenon de 
prezidantino Judita Rey Hudeĉek. 



Zagreba ĵurnalisto Tomislav Radiĉ informadis al Kroata Radio 
pri laeventoj dum UK en Rejkaviko. 

Sur lafoto de S. Ŝtimec Radiĉ intervjuas Stanon Marĉek, la 
redaktoron de Esperanto-Revuo. 



D-ro Probal Dasgupta, la eksa prezidanto de UEA, kontribuis en 
Rejkjaviko alja provramo pri „Hlapiĉ“. 

Sur lafoto kun S. Ŝtimeckaj japana esperantistino 


Spomenka Ŝtimec kun Probal Dasgupta, 

la eksa prezidanto de UEA, okazigis en libroservo 
aŭtoran duonhoron kaj prezentis programeron 
Infanlibro Hlapiĉ en Azio. Tiun programeron 
finance subtenis Ministerio pri kulturo kaj Nacia 
fondaĵo por evoluo de civila socio. Pri la programo 
raportis Kongresa Kuriero Aŭroro. 


S. Stimec 




Nacionalna 
zaklada za 
razvoj 
civilnoga 
druŝtva 

Bonvenon al Rijeka 



La lOa kongreso de 
Eŭropa Esperanto-Unio 
6-12a de junio 2014 

Kongresa temo: 

Justa Eŭropo kaj justaj lingvaj rilatoj, 
malmulte kosta demokratia komunikado 

Elkore mi invitas vin al la 10-a kongreso 
de EEU en Rijeka, Kroatio, kiu okazos de la 6-a 
ĝis la 12-a de julio 2014. Kroatio estas la plej nova 
membroŝtato de EU kaj havas verŝajne la plej fortan 
tradicion de Esperanto inter ĉiuj EU membroŝtatoj. 
La jugoslavia eksprezidanto Tito, kroato, parolis 
Esperanton, kaj akceptis esperantistan delegacion 
dum UK-on en Zagrebo en 1953 kaj kroata 
ŝtatprezidanto Stjepan Mesiĉ aŭspiciis UK-on 
en Zagrebo en 2001. En Kroatio esperantistiĝis 
esperantistaj famuloj kiel Ivo Lapenna kaj Tibor 
Sekelj kaj de tie devenas multaj aliaj gravaj agantoj 
por la intemacia E-movado. De tie devenas Zagreba 
Metodo de instmado de Esperanto, 90% de teatraj 
aktivadoj en Esperanto kaj granda daŭra informado 
pri Esperanto al la ĝenerala publiko. 

Krom tio atendas vin viglaj diskutoj pri la 
plej efika maniero antaŭenigi Esperanton en la 28 
membroŝtatoj de EU. Dum 2013 en Bruselo estis 
interesa ekspozicio fikcia pri la eksplodo de EU en 
2018 kun subtitolo “La Lastaj Jaroj de la Longa 
Paco 1945-2018”. Kvankam la flandra artisto kiu 
konceptis kaj preparis la ekspozicion, Thomas 


Bellinck, estas neesperantisto, la ĉefa lingvo de ĝi 
estis Esperanto. Gia ideo estis ke EU eksplodis ĉar la 
junularo, kiu eĉ ne povis imagi militon en Eŭropo, 
pli kaj pli voĉdonis por ekstremaj naciistaj partioj, 
kiuj tiris Eŭropon en novan grandan militon. Post 
tiu milito, pli da homoj fine komprenis la neceson de 
politika integriĝo en Eŭropo, kaj de neŭtrala lingvo 
por finfine garantii la pacon. Pensiga ekspozicio por 
sproni viglan debaton dum la kongreso en Rijeka! 

Atendas vin aro da kulturaj programeroj en 
la bela ĉemara urbo Rijeka kiel teatraj spektakloj, 
koncertoj, poeziaj vesperoj, libroprezentoj. Kompre- 
neble en tia bela ĉirkaŭaĵo, en unu el la plej famaj 
turismaj regionoj de Kroatio, atendas vin ankaŭ 
pluraj ekskursoj, ĉemaraj kaj montaraj. 

Venu kaj kontribuu, ĝuu kaj lemu! 

Sean O Riain 

prezidanto de Eŭropa Esperanto-Unio 



Aliĝkotizoj por kroatoj 

ĉis la 31 a de decembro 2013: 70 eŭroj 
Ĝis la 3 la de marto 2014: 90 eŭroj 

Post la 31 a de marto 2014: 110 eŭroj 

Kroataj esperantistoj bonvolu pagi sian kotizon poi 
EEU Rijeka al Esperanto Societo en Rijeka per la jena 
IBAN-konto: HR7524020061100212739. Bonvolu 
kalkuli kunaan valoron de eŭroj laŭ la dato de la pago 
per kurzo de Hrvatska narodna banka. 

Detaloj: www.europo.eu 

http://eeu-kongreso.webnode.com/ 


Kunsido de LKK 


La 17-an de septembro okazis en Rijeka la 
unua konsido de Loka Kongresa Komitato en kiu oni 
elektis sinjoron Boris Di Costanzo kiel prezidanton. 
Samtage okazis vizito de la delegitaro de la Komitato 
(Zlatko Tiŝljar kaj Maja Tiŝljar kaj Boris Di Cos- 
tanzo) al la reprezentanto de la Primorsko-Goranska 
regiono en kiu estas ankaŭ Rijeka, sinjoro Gianni Ju- 
ras. En la interparolo li proponis tuj sendi monpetojn 
al la Regiona Konkurso kaj poste en komenco de 2014 
peti pri aŭspicio. 

Maja Tiŝljar 


Fotis Zlatko Tiŝljar 

Persa eldonejo de"Hlapiĉ" 


La libro Mirindaj Aventuroj de Metillernato 
Hlapic de Ivana Brlic-Mazuranic estis eldonita en 
persa, je la jaro 2005 en Teherano en 10000 ekzempleroj 
pere de Kanoon-e Parvaresh-e Fekri-e Koodakan va 
Nojavanan, pli konata kiel Kanoon. Signifo de la nomo 
estas Instituto por Disvolvado de Infanaj kaj Junulaj 
pensmanieroj. 

Kanoon estas aŭtoritata eldonejo en Irano kaj ĝia 
nomo estas konata por infanoj kiuj iras al lemejo. 

Estas preskaŭ kvindek jaroj ke iranaj infanoj kaj 
junuloj en diversaj urboj de Irano iras al bibliotekoj de 
Kanoon, kie libroj estas pmntedonataj. 

Ili laŭ siaj aĝoj kaj aĝ-gmpoj povas legi rakontojn 
kaj artikolojn, aŭ partopreni en programoj kiel: 
rakontadi, legi poezion, pup-teatri, rigardi filmojn, 
prepari surmurajn paperojn, desegnadi, ceramik-faradi, 
glubildi, aktivi en liberaj konversaciaj rondoj kaj... 

Historio de u Kanoon” 

Instituto por Disvolvado de Infanaj kaj Junulaj 
pensmanieroj estis establita en 1961, kies estro estis 
tiama Reĝino Farah Pahlavi (edzino de la tiama Reĝo 
de Irano). 

Unua libro eldonita per Kanoon estis “Filino de 
Maro” fare de Farah Pahlavi. 

Ankaŭ unua libroservo de Kanoon estis malfermita 
en 1961 ĉe la parko nomita Lalah kaj poste kelkaj fiksaj 
kaj moveblaj biblotekoj estis malfermitaj en Teherano 
kaj aliaj urboj. 

Nuntempe la plej vasta reto de libroservoj por 
infanoj kaj junuloj, apartenas al Kanoon. 

Nun ĝi subtenas pli ol 850 fiksaj kaj moveblaj 
kulturaj centroj (kaj urbaj kaj vilaĝaj). Preskaŭ 2000 
trejnistoj kaj libroservist/inoj laboras en diversaj 
libroservoj tra Irano. 

Preskaŭ 40 kulturaj aŭ artaj agoj estas farataj en 
diversaj centroj de Kanoon. 

Kanoon estas unu le la plej elstaraj kaj ĉefaj 
eldonejoj en Irano. Ĝi eldonas pli ol 3 milionoj da 
ekzempleroj de libroj ĉiujare. 

Libroj eldonitaj pere de Kanoon gajnis multajn 
premiojn el libroekspozicioj de diversaj organizaĵoj kaj 
landoj kiel: Unesko-premion, Bolonjo-premion, Premion 
de Bratislavo, Premion de la Fako de japanaj presistoj 
kaj la Premion de la Infanlibra Konsilio de Irano. Antaŭ 
revolucio la administrado de Kanoon estis farita tra 
Estraro kaj la ĝenerala direktoro, sed post revolucio kaj 
ekde 1979, statuto de Kanoon ŝanĝiĝis. Nun la Ministro 
de Edukado direktas Kanoon-on. La aktivecoj de 
Kanoon ne estas limigita al libroj kaj bibliotekaj agadoj. 

Kanoon ankaŭ estas aktiva en kampoj de infana 
teatraĵo, film-farado, lingva instraudo, produktado de 
ludiloj kaj preparado de komputilaj programoj . 

Kinaj aktivadoj de Kanoon 

Kina centro nome Kanoon estis establita en 1967, 
kie reĝisoroj kaj junaj direktoroj faras filmojn por 
infanoj. Tiuj filmoj estis montritaj en intemaciaj kaj 



Sur la foto de Davor Klobuĉar: 
Achtar Etemadi kun Tihomir Engler, redakciano de la revuo 

Libri et Liberi 


naciaj filmo-festivaloj kaj kelkfoje ricevis premiojn. 

Kelkaj gravaj iranaj reĝisoroj komencis sian 
profesian agadon en Kanoon, ekzemple Abbas 
Kiarostami kiu nuntempe havas intemacian reputacion. 
Mallongaj kaj dokumentaj filmoj ankaŭ estas faritaj en 

Kanoon. 

Kanoon ankaŭ organizas kaj direktas Infanajn 
film-festivalojn. 

Teatraj aktivecoj de Kanoon 

Centro por produkti teatraĵojn kaj pupteatraĵojn 
komencis sian aktivecon en 1968, kaj ekde tiam, 
plenumas multajn infanajn teatraĵojn kaj pupteatraĵojn 
por infanoj. 

Centro de Fremdaj Lingvoj 

Kanoon havas centrojn en tuta Irano, kie oni 
instmas fremdajn lingvojn inkluzive anglan, germanan, 
francan, hispanan kaj araban . 

Produktado de ludiloj kaj edukaj programoj 
komputilaj 

Aliaj produktaĵoj de Kanoon inkluzivas muzikajn 
KD-ojn, ludilojn kaj komputilajn programojn kiuj 
vendiĝas en libroservoj de Kanoon. 

Kanoon organizas festivalon “Unu semajno 
kun Kanoon”. Tiam okazas rakontado, pupoteatraĵoj, 
prezento de infana literaturo. En tiu festivalo partoprenas 
multaj infanoj kaj junuloj. Ankaŭ intemacia festivalo 
por animitaj filmoj (desegnitaj filmoj) okazas dum la 
sama okazaĵo. 

Honoroj al Kanoon 

Kanoon sukcesis gajni premiojn por la filmo 
nomita Infanoj de Cielo kiu estis nomumita kiel “bona 
fremda filmo” flanke de Oskar-premio en 1999. 


Achtar Etemadi 

La literatura kreado de Julia Sigmond kaj Sen Rodin 


Ĉiu spirita produkto, ĉiu artaĵo, stimulas la deziron 
ekscii ion novan. Gi montriĝas kiel unika, neripetebla 
fenomeno, kaj se ni volas ĝin ververe tutkompreni, ni devas 
profunde eniri en ĝian karakterizon, ĝian esencon, ni devas 
kompreni la fortojn kiuj en ĝi ricevis la formon, samkiel 
kompreni la leĝojn laŭ kiuj la spirita produkto ekestis. 

Sciante la fakton ke ĉiu arta verko, artaĵo fakte, estas 
unika kosmo, tia tasko neniam povas esti ĝisfine kaj por 
ĉiam solvita, ĝi ĉiam ŝajnas kiel io nova, provoka, kiu 
allogas nin al la novaj esploroj. 

Se tiel, estas ege malfacile en mallonga prelego, 
prelegeto eĉ, klarigi kaj ekspliki tutan artan laboron 
de iu artisto, verkisto ekzemple. En nia kazo ni havas 
du verkistojn (verkistinon kaj verkiston) geedzan kaj 
literaturan paron Julia Sigmond kaj Sen Rodin. 

Tial mi elektis du iliajn verkojn por almenaŭ kurte 
reprezenti la verkistan geon: Bildojpri norda lando de Sen 
Rodin kaj Nomoj kaj sortoj de Julija Sigmond. 

Ĉar ili du ĉiu aparte verkis sufiĉe da verkoj, jen mi 
antaŭe menciu la plej gravajn: 

Julia Sigmond MI NE ESTAS MONA LIZA, 
rakontoj, KIAM MI ESTIS LA PLEJ FELIĈA EN LA 
VIVO? (intervjuoj kun amikoj), NOMOJ KAJ SORTOJ 
rakontoj, DIALOGO (originala poemo kaj 52 tradukoj, 
NOVAJ FABELOJ PRI URSIDO PU KAJ PORKETO, 12 
fabeloj (kompaktdisko) 

Sen Rodin: BILDOJ PRI NORDA LANDO kaj aliaj 
rakontoj, CARMEN CASSINIS: VIVOVERO DE VIRINO 
memoraĵoj pri patrino (1895-1920), elitaligis Filippo 
Franceschi, NU, KAJ DO, Rakontoj, Raportoj, Recenzoj, 
Revoj, KAPITALISMO - lasta akto (eseo) 

kaj laste la komunan romanon LIBAZAR’ KAJ TERO 
(“kvarmana kaj dutonala”) 


Julia Sigmond prezentiĝis al la esperanta literatura 
publiko kiel novelistino. En la Belartaj konkursoj de UEA 
ŝi gajnis diversajn premiojn, en la jaro 2000 la unuan. En la 
jaro 2001 aperis ŝia unua libro Mi ne estas Mona Lisa , kaj 
dek jarojn poste la dua novelaro sub titolo Nomoj kaj sortoj. 
Oni kompreneble devas mencii ŝian traduklibron titolita 
Dialogo, kun 52 en Esperanton tradukitaj poemoj en kiu 
enestas unu ŝia originale esperantlingve verkita poemo. 

Ŝiaj rakontoj ĝenerale bildigas la vivojn kaj sortojn de 
diversaj personoj el ŝia medio, multaj inter la rakontoj ne 
estas pura literatura fikcio sed, laŭ la aserto de la aŭtorino 
mem, ili havas realan fundamenton. La titolo Nomoj kaj 
sortoj jam parolas por si mem. La kolekto konsistas el 
12 noveletoj, tre simpatiaj, kurtaj kaj tre legindaj. La 
plej dramatika kaj trista estas novelo Adela pri la 14-jara 
knabino kiun perfortas ŝia duonpatro kaj ŝi gravediĝas. 
Ŝia tuta vivo fariĝis vera infero kaj ŝia sorto estas tre 
malgaja. La fenomeno “graveda junulino” ripetiĝas 
kelkfoje en la rakontoj de Julia Sigmond kiel ekzemple 
en tiu sub titolo Florika. Sed la plej kvalita estas novelo 
Marioara. Senpretenda, simpla, sed animplena, ĝi rakontas 
pri analfabeta, simplanima kamparanino kiu scipovas nek 
skribi nek legi. Ŝi venis banlokon por kuraci la reumon kaj 
ĉiu el bangastoj ricevas leterojn de siaj parencoj, nur ŝi ne. 
Tial ŝia bonkora samĉambranino instruas ŝin skribi. Post 
certa tempo ŝi ellemis ĉiujn literojn, kaj skribis al sia filino 
la unuan leteron en la tuta vivo. Ricevinte la leteron de la 
filino, ŝia feliĉo estis enorma. Kortuŝa kaj leginda noveleto 
ĉiukaze. Same kortuŝa estas mallonga novelo Viola , pri 
la bebo kiu dum la milita elmigro de ŝiaj gepatroj ŝajnis 
kvazaŭ mortinta en iu vagono, oni eĉ komencis fosi tombon 


por ŝi, kaj subite ŝi malfermis la okulojn kaj ekridetis al la 
fosintoj. Kaj multajn jarojn poste kiel jam 65-jara virino, ŝi 
volonte ripetas: Mi estas kondamnita je vivo! 

Oni povas fine konkludi ke la noveloj de Julia Sigmond 
estiĝis el la vivo mem kaj la aŭtorino nur beletre igas iliajn 
formojn. La stilo estas simpla, sen ajnaj ornamaĵoj, la 
lingvaĵo estas korekta, plejparte en la spirito de la internacia 
lingvo, kun kelkaj “rumanismaj” esceptoj. 

Sed kiam leganto manprenas la kolekton Bildoj pri 
norda lando de Sen Rodin, subite komprenas ke antaŭ 
si li havas seriozan, profundan, ververan literaturiston, 
talentulon, kiu konas kaj absolute regas la leĝojn de la 
literatura kreado. Liaj noveloj estas interesaj ne nur pro 
la senpera eldirita amo pri la norda lando (fakte Svedujo) 
en kiu li unu jaron vivis kaj kiun priskribas, nek pro 
erupcie eldirita doloro kiam ĝin foriras, sed antaŭ ĉio pro 
la neordinara literatura strukturo kaj la lingvaj novaĵoj 
kiujn li enkondukas en la tekston. Lia poetika esprimo 
estas densa, reliefa; la bildoj el la aŭtentika realo estas 
lerte kaj sperte transponitaj en la literaturan tekston. Sen 
Rodin estas sendube erudito, atentema observanto al kiu 
nek unu viv- kaj hom-ero el la fora norda lando elglitas el 
la verkanta mano. Li montris ĝuste eksterordinaran sencon 
por detalo, por detaligi la fenomenon observantan, kaj tio 
ĉi liajn novelojn faras lingve kaj stile tavolecaj. Lia lingvo, 
aŭ pli bone dirite lia lingvaĵo, same en la laŭvorta kaj 
normativa senco estas ege disbranĉita, en la vera esperanta 
esprimmaniero. Sen Rodin, per akto de sia kreiveco, tra 
lingvo-densejo serĉis la novajn kaj esprimivajn vortojn. 
Kaj li plej ofte eltrovis, eĉ inventis ilin. Sed vere leginte 
liajn novelojn, krom la interesa temo oni restas ravitaj pro 
lia arto uzi ĉiujn evolueblecojn de lingvo Esperanto. (Ofte 
oni haltas kun forta deziro noti laĵus tralegitan vorton, por 
alproprigi ĝin en la mensa lingvotrezoro). 



Sur la foto de Davor Klobuĉar: Julia Sigmond, Sen Rodin kaj 
Zlatoje Martinov dum prezento de la libro Bildoj el Norda 
Lando de Sen Rodin 


Tio ĉi indikas tre altan nivelon de la kreiva invento, 
veran ekflugon en la lingvo-krean aventuron, fine tio 
estas literatura ludo por malkovri la lingvajn semantikajn 
valorojn. 

La kolekton oni malfacile povas rerakonti, ĉar ĝi 
konsistigas plej diversajn historiojn pri la homoj, eventoj, 
naturo de la fora norda lando. Kvankam la noveloj estas 
rakontitaj per t.n. tria persono (la ĉefa heroo estas juna 
itala studento Vito kiu vizitis Svedujon, enamiĝas al juna 
svedino Kirsten), oni facile komprenas ke plejparte temas 
pri la autobiografiaj rakontoj, ĉar ankaŭ juna Ŝen Rodin, 
la italo, fine de la kvindekaj jaroj vivis dum unu jaro en 
tiu norda lando. Baze havante aman kaj vojaĝpriskriban 

tonon, la noveloj allogas la leganton per siaj profundaj 
kaj detalaj observoj kaj bildigoj de diversaj fenomenoj, 
objektoj, klimato, homoj kaj iliaj pensmanieroj, do, de 
vivo ĝenerale. 

La aŭtoron simple surprizas la diferenco je mentaliteto, 
kutimoj kaj kulturo ĝenerale inter lia patrolando Italujo kaj 
Svedujo. Unuflanke, li vidis multajn ebriulojn, letargiulojn 
kaj homan inteman solecon kaj izolecon, kaj duaflanke 
bone ordigitan kaj organizitan socion kun laborema 
loĝantaro. Kun granda simpatio la aŭtoro priskribas 
ĉion: la naturbelecon, labordisciplinon, interhomajn 
rilatojn kaj kondutojn, festadon de la kristanaj festoj sed 
ankaŭ festadon la Unuan de majo, tago de laboro. En tiuj 
priskriboj oni trovas ankaŭ la humurajn partojn en kelkaj 
noveloj ekzemple en noveloj Amoro kaj Gasta pisado. 

En la unua ni renkontas iun sinjoron, vojaĝanan 
agenton kiu^post longa foresto de la hejmo amoras kun 
sia edzino. Ĉio jam precize antaŭvidite: li ĉion faras de la 
naŭa kaj kvarono ĝis la naŭa dudekkvin en absoluta silento. 
Morgaŭ esta nova labortago kaj la sinjoro agento tuj post 
la amoradfino tumiĝas aliflanke, estingas la litlampon kaj 
dolĉe ekdormas. 

Sed la plej humura estas novelo Gasta pisado. Juna 
italo Vito ĵus finis amoradon kun sia knabino Kirsten 
kiam aŭdiĝas ektintego ĉe la enirpordo. Kirsten surmetas 
negliĝon kaj iras vidi kiu estas. Post kelkaj minutoj ŝi 
revenas kaj Vito ŝin demandas. Do, mi citu: 

,,Kiu..kie.. kiu estas? balbutas Vito 
Mi ne scias. Persono bezonanta. 

Persono? Kiupersono? Kion bezonanta? 

Li bezonis piseti, diris Kerstin kun plej normala tono. 
Piseti? Sed, ĉu vi konas lin? ekkriis Vito konsternita 
Neniam vidita. Li pasis surstrate. 

Kaj li venis ĉi tien porpisi?! 

Jes, ĉu li devis pisi surstrate? 

Tiam Vito sentis la neceson reordigi siajn pensojn, dum 
Kerstin verŝis la bieron kaj afable proponis al li la glason. 
Evidente la kutimoj estas diferencaj, li pensis. Alia lando, 
alia moro. “ 

Tamen la kulminon de sia beletra matureco Sen Rodin 
atingis per la plej nova sciencfikcia romano Libazar’ 
kaj Tero , kiu estas anoncita komuna verko de Julia 
Sigmond kaj Sen Rodin (kvarmana sonato, dutonala). 
Ne enirante en enigmon kies kontribuo al la romano estas 
pli granda, pli signifa, mi, kiel leganto nur scias ke temas 
pri eksterordinara verko en la esperanto-literaturo. Kun 
certeco mi povas aserti ke ĝis nun ne aperis tiaspeca, (ne 
tiutema,!), romano kun tioma denseco, tioma tavoleco, kun 
tiom da lingvo-stilaj ornamaĵoj kaj kun tiom da dramaj 
personoj (literaturaj herooj, eĉ pli ol cent!), geografiaj, 
hisoriaj kaj kvazaŭhistoriaj nocioj kaj difinoj. Mirinde ke la 
geaŭtoroj lerte orientiĝis en tiu ĉi literatura tumulto, en tiu 
ĉi abundo de diversaj informoj kaj sukcese gvidis la ĉefajn 
liniojn de la romana ideo, sen perdiĝi en tro multaj branĉoj. 
Ĉar ĉi tiu mallonga prezentado de ilia literaturkreado kaj 
la tempomanko ne permesas pli detale analizi la romanon 
(bezonataj estas monatoj por serioze tion fari) ni menciu 
gian ĉefan mesaĝon: solidareco, homa interkomprenemo 
kaj paco malgraŭ ĉiuj diferencoj ĉu politikaj, religaj aŭ 
naciaj. 

Konklude ni diru: La esperanto-literaturo per tiu ĉi 
romano ricevis unu tute novan sentokapablon, novan 
literaturan poetikan ekflugon. 


Zlatoje Martinov 



ĝ P* Cicio Mar estas pseŭdo- 

NL nimo de Ye Jun-jian, la emi- 
nenta verkisto, tradukisto, 
redaktoro, esperantisto kaj 
poligloto en Ĉinio. Preskaŭ 
ĉiuj ĉinoj konas lian nomon, ĉar 
li estas la tradukinto de Fabeloj 
de Andersen, ties pecoj estas 
elektitaj en lemolibroj de 
gelernantoj, kiel tekstoj. 

Ye Junjian naskiĝis ^en montara vilaĝo de gubernio 
Hong’an, prov. Hubei, Ĉinio, en 1915. La infana vivo 
en la montara vilaĝo donis al lia verkado de romanoj kaj 
noveloj abundan materialon. Li studis la anglan lingvon en 
Universitato Wuhan, ekde 1932, en 1936 post diplomiĝo en 
la universitato, li veturis al Japanio, en urbo Tokio li instmis la 
anglan lingvon kaj aniĝis en Japana Esperanto-Instituto (JEI), 
konatiĝis kun elstaraj japanaj samideanoj, ekz. Nakagaki 
Koziro (1894-1971), Verda Majo (1912-1947), japana 
verkistino en Esperanto. Antaŭ la Evento de la 7a de Julio de 
1937, la japana Tokko (sekreta polico) arestis lin pro tio, ke li 
estas “kun danĝera penso.” Li estis forpelita el Japanio post la 
prizonigo de du monatoj. 

Ekde 1938 li laboris en la 3a sekcio de la Milita Komitato 
de la Respublika Registaro, gvidata de s-ro Guo Momo 
(1892-1978), response pri la propagando pri la kontraŭjapana 
rezistmilito de la ĉina popolo en urbo Wuhan, poste en urbo 
Chongqing. Dume li instmis en universitatoj kaj redaktis la 
anglalingvan gazeton Ĉina Verkisto, eldonita en Hongkong. 

Ekde 1944 li estis engaĝita kiel propagandisto pri la ĉina 
rezistmilito, veturis al Anglio, tie aranĝite de la angla registaro, 
li turnee prelegis tra Anglio pri la kontraŭfaŝista batalo de la 
ĉina popolo. Li studis plie en Kolegio Kings de Cambrige pri 
la angla literaturo, amikiĝis kun la familio de J.B. Priestley, 
fariĝis ano de Bloomsbury-skolo. Somerferie li vizitadis 
Danion, ellernis la danan lingvon, poste li el la dana originalo 
ĉinigis la fabelaron de Andersen. 

En 1949 li revenis en Ĉinion kaj partoprenis en la 
socialisma konstmado de la nova registaro. Li laboris en la 
Fremdlingva Eldonejo, redaktis gazeton la anglalingvan La 
Ĉina Literaturo, kaj elĉinigis multajn verkojn de la ĉinaj 
verkistoj. Li iam instmis en universitatoj en Pekino. 

Li estis talenta verkisto, kiu verkis en kelkaj lingvoj. Lia 
novelaro Forgesitaj Homoj en Esperanto eldoniĝis en 1938. 
En Anglio li verkis anglalingve la romanon Montara Vilaĝo, 
kiun W. Auld esperantigis kaj eldonis la Ĉina Esperanto- 
Eldonejo. Lia romana trilogio La Tero (3 volumoj) estis 
verkitadum 1979-1980. 

Li tradukis la plenan kolekton de Fabeloj de Andersen, 
kaj preferis verki aŭ traduki verkojn de la infana literaturo, 
ekzl. li ĉinigis libron Mirindaj Aventuroj de Metilernanto 
Hlapiĉ de Ivana Brliĉ- Mazuraniĉ el la angla versio, kiun 
eldonis Hunan-a Infana Eldonejo en 1982. Eĉ li mem ankaŭ 
verkis rakontojn aŭ fabelojn por infanoj. En 2010 la Eldonejo 
Universitato Qinghua en Pekino eldonis la Plenan Verkaron 
de Ye Junjian, kun 20 volumoj. 

Li multfoje ĉeestis UK, kontaktis kun Julio Baghy, 
posteuloj de L. Zamenhof (bofilino kaj nepo) k.a. 

Li forpasis en 1999 pro la atako de kancero. 

Lia filo, prof. Ye Nian-xian (1943) ankaŭ estas esperan- 
tisto, kiu prenis por si pseŭdonimon 
Freŝa Maro. Li ankoraŭ loĝas en la 
malnova ĉinstila domo de sia patro 
en Pekino. La loko fariĝas ofta 
renkontiĝejo de samideanoj enlandaj 
kaj eksterlandaj,tie ĉiam viglas la 
verda etoso. Ye Nianxian estis elektita 
prezidanto de Pekina Esp-Asocio, 
krome, li estas prezidanto de Societo 
de Esperantistoj - Drinkemuloj en 
Ĉinio, redaktas la retejon la Vina 
Kulturo. 

Shi Chengtai /Freŝa Maro 

Kion signifas Cigna kanto? 


Josip Pleadin: „Cigna kanto 66 , 

Grafokom, Durdevac, 2013 

Josip Pleadin, la konata esperanta aktivulo, elpaŝis 
ĉi-jare antaŭ la publikon per la poemaro „Cigna kanto 
En la teksteto fine de la poemaro li akcentis sian amatoran 
pozicion, t.e. nespertecon kaj neprecedencon de sia 
poemumado. Li skribis ke „Gia enhavo estas senpretenda 
poezio de amatoro, ekestinta en la periodo inter 2008 kaj 
2012, en la momentoj de inspiro. La poemoj ĉi tie prezetitaj 
ne estas literaturvalore selektitaj. Ili estas verkitaj pro la 
propra ĝuo de la autoro kaj por liaj amikoj kaj bonvolemaj 
legantoj. La poemaro do ne pretendas akiri mondan famon, 
nek poeziajn laŭrojn, nek inklinon de kritikistoj. Plejparto 
el la poemoj antaŭe aperis en la ĉina reta gazeto „Penseo“, 
en la Ipemity-paĝaro de verkinto, en „Beletra almanako“, 
„Tempo“, „Zagreba esperantisto“ kaj aliloke.“ Tamen, jam 
la lasta citita frazo diras ion alian. Preskaŭ ĉiuj aŭtoroj verkas 
unue por propra ĝuo, sed tamen ĉiu deziras komunikadi kun 
la publiko, esti legata, aŭdi iun belan vorton pri sia laboro. 
La ĝisnuna publikigado kaj konkursado, kio videblas el la 
premiitaj poemoj (la poemaron malfermas poemo Antaŭ 
via foriro, premiita dum 2010 per la dua premio en Belartaj 
konkursoj de UEA, poemo Ekzistas ie kaŝita loko samjare 
ricevis la trian premion kaj Maldorme sonĝas poeto ricevis 
la unuan premion por poezio en la beletra konkurso „Litera 
turo“ en Francio, 2011) same diras la konatan veron - ĉiu 
homo por sia laboro ŝatas, deziras kaj eĉ bezonas rekonon 
de aliaj. 

La dua (aŭ la unua) akcento estas la titolo de la 
poemaro. Jes, la aŭtoro okupiĝas pri poezio dum kelkaj 
relative malfruaj jaroj de sia vivo. Plejmulto de poetoj 
kiujn mi konas komencis verki junaĝe, eĉ infanaĝe. Esti 
komencanto en aĝo de pli ol kvindek jaroj ne estas ofta 
afero. Sed, denove, ankaŭ tio ne estas la tuta vero. Kvankam 
li ne verkis poeziaĵojn anatŭe, Pleadin sufiĉe okupiĝis pri 
literaturo tradukante. Tiel la titolo signas la aŭtoran konscion 
pri malfrua komenco, ĉar, kvankam titolpaĝe ilustrita per 
bela „cignino-baletistino“ kaj per tio memoriganta pri la 
fama baleto kaj ĝia beleco, la frazemo „cigna kanto“ havas 
ironian sencon. En ĝi videblas memironieco de la aŭtoro, 
kies signifon mi ne provos klarigi. Ironio povas deveni el 
modesteco, sed ankaŭ de falsa modesteco; ĝi ankaŭ povas 
esti ŝildo kontraŭ la mondo malantaŭ kiu kaŝiĝas sentema 
animo. 

Kia poeto estas Pleadin? Unu poemo en la poemaro 
estas preskaŭ programa, laŭdanta rimon: „Filino forta, 
vi rimo parnasisma, / en sisma zono eruptas via magmo. 
Via naskiĝo kun bruo kataklisma/ ŝprucas tra mia truita 
diafragmo. / Varmege brulas ĉiuj miaj angioj, / ostoj 
kaj karno ekbolas kaj degelas. / Vi estas brilo de poetaj 
korkrioj, / ju pli mi aĝas, via forto pli ŝvelas. “ (Forto de 
rimo). En Esperantujo, kiu, estante mem juna, havas junan 
literaturon, rimo estas unu el gravaj elementoj de poezio, 
kvankam ĝenerale dum la 20-a jarcento libera verso iĝis 
samvalora kaj eĉ pli populara, pli modema. Mi mem pli 
ŝatas poetan sencon ol rimadon, ĉar por mi tio estas kemo 
de poezio, kiun rimante oni povas eĉ perfidi. Tamen, bona 
rimo, kie ne nur akordiĝas sonoj, sed ankaŭ signifoj, povas 
al poemo doni efikon de poezia abundo kaj, krome, ĝi estas 
tradicia poezia rimedo, al kiu legantoj estas kutimiĝintaj . 
Do, Pleadin estas tradiciema poeto, kaj laŭ uzo de rimo kaj 
laŭ temoj, kaj, ni dim, laŭ ilia romantika traktado. Nome, 
plejparto el la sesdeko da poemoj en la poemaro estas - 
ampoemoj. Nia tarda poeto tamen komencas junaĝe, 
komencante - arde amante. Jes ja, parolas Pleadin ankaŭ 
pri aliaj aferoj, pri amo al hejmregiono ( Vallis aurea ), 
pri milito ( La milita, Du mortoj sur Okinavo ), serio da 
poemoj parolas pri poezio kaj poetoj (Mi harakiris , jam 


menciita Maldorme sonĝas poeto , Ho, vi, poetojf eĉ unu 
bonan poemon li verkis ludante, citante la versojn de 
fama Esperanta poemo. Nome, kvar strofoj de „Elegio“ 
komenciĝas per versoj de „Aŭtuna elegio“ de Nikolao 
Kurzens, disvolvante la saman elegian, pesimisman 
senton. 

Sed, ni revenu al la ĉefa melodio de la poemaro - al 
amsopiroj. Amo kiel temo estas tradicia, ĝuste multaj 
junaĝe komencas poetumi pro amo, por amo kaj pri amo. 
La ideo kaj lingvo de la amo kaj ampoemoj de mezepokaj 
trobadoroj kaj memtorturanta Petrarca, kiuj servis al siaj 
damoj, siaj feinoj, ne multe ŝanĝiĝis ĝis nuntempo. La 
romantika versio de virino videblas ankaŭ ĉe Pleadin. 
Tamen, li estas iom pli baroka ol Petrarca, kiu amis 
senrezulte. Pleadin brulas kiel torĉo: „ Cu dormas vi/ aŭ 
sopiras mi?/ Egale mi amas vinl/ En sino de via lito/ aŭ 
en mia sin ’, / vi estas aminda virin ’./ Provoka ĉarmo/ kaj 
blanka talio.../ ĉio ‘stas loga sorĉo./ Nudo subvesta/ ne 
estas modesta./Mi brulas kiel torĉo. “ Jen amsopiroj, ĉarmo 
kaj sorĉo, sed tamen poeto brulas pro - „nudo subvesta“. 
Same romantike kaj milde de la titolo kaj la komenco, 
aspektas la premiitaj poemoj: 

,,Ie en fundo de mia koro, ekzistas eta kaŝita loko 
por renkontoj, revoj kaj fantazio tute realkolora, 
por arto, sopiro, mistiko kaj interkultura ŝoko, 
en kiu vi belas kiel greka statuo el ŝtono marmora. “ 

(Ekzistas ie kaŝita loko), 

„En ĉambro malluma susuras via satena noktoĉemizo. 
Blanka luna lumopromenas defenestro alpordo... 

De la balkona jianko almigras freŝa helnokta brizo 
Sipoj sirene anoncas foriron al malproksima nordo. “ 

(Antaŭ via foriro), 

sed al la fino venas ne nura amanto, sed amoranto: 

„ viportas min al stelaj altoj, kaj gvidas tra ĝarden ’ 
en kiu audiĝas tintiloj kaj sono tranĉa de fanfar ’ 
dum min okupiĝas ĝuosent’, dum min okupas dolĉa sven’“ 

(Ekzistas ie kaŝita loko), 

„Kaj kreskos via amo en ritmoj de valso kaj amoroj 

fiamaj 

Per francaj kisoj kaj Kamasutraj pozoj en ĉambra izolo. “ 

(Antaŭ via foriro). 

Elemento de surprizo estas klasika literatura metodo. 
Ĉi tie surprizas la legantojn tio ke la romantiko estas rimedo 
por penetri ĝis Peneterecaj poantoj. Tiel, prekaŭ vortlude, 
okazas transformiĝo: de la poeto - amatoro, ĝis amanto, eĉ 
amoranto! 

Zdravko Seleŝ 


Divo Pulitika legis el la poezio de Josip Pleadin. 
Prelegis Zdravko Seleŝ. Fotis Davor Klobuĉar. 

Memore al D-ro Ivo Boroveĉki 



Ivo Boroveĉki naskiĝis la 25an 
de februaro 1924 en Karlovac. 
Forpasis la 23an de julio 2013 en 

Pula. 

Dum la antaŭmilitaj jaroj li 
aliĝis al SKOJ (Asocio de komunista 
junularo de Jugoslavio) en Split kaj 
ekde aŭgusto 1943 post la abiturienta 
ekzameno en klasika gimnazio en 
Zagreb li partoprenis la Popolliberigan batalon. Kiel 
20-jarulo li estis komandanto de la urbo Dakovo. Ĉiam 
kun fiero li rakontis ke lia generalo estis Ivan Sibl. 
Li diplomiĝis ĉe la Medicina fakultato en Zagreb en 
1952 kaj specialiĝis pri radiologio en 1955 ĉe Rontgen- 
Instituto de la Medicina fakultato. 

Ĝis la 3 la de oktobro 1954 li laboris kiel specialisto- 
radiologo en la Instituto por radiologio kaj radio-terapio 
de la Medicina fakultato en Zagreb. Kiel specialisto- 
radiologo kaj ĉefo de la radiologia fako li laboris de 1956 
ĝis 1960 en la malsanulejo St. Paul en Addis Abeba en 
Etiopio. 

En novembro 1960 li eniris la Radiologian Servon 
de la Medicina Centro Pula. Li transprenis gvidadon de 
la nova Radiologia fako la 7an de marto 1961, tiutempe 
la nura specialisto-radiologo. 

(...) 

Dum 1965 kaj 1966 li laboris en la hospitalo Parnet 
en Alĝero, la ĉefurbo de Alĝerio, kiel specialisto- 
radiologo. 

Ĉe la Rontgen-fako li laboris kontinue kiel fakestro 
ĝis la 31a de decembro 1984. Dum jaroj li pledis por 
la konstruado de la nova konstruaĵo por diagnostiko, 
radiologio kaj laboratorio. De la 1-a de januaro ĝis la 
emeritiĝo la 31an de aŭgusto 1987, li estis direktoro de 
la hospitala fako „Hospitalaj agadoj“. 

(...) 

Kiel vera intelektulo, apud sia fako li praktikis 
vastan kampon de interesoj, ĉe kiuj li atingis grandajn 
sukcesojn. Ĉio ĉi sendube fondiĝis je liaj pluraj kaj 
superaveraĝaj naturdotoj. Per sia inteligenteco kaj 
supernatura memorkapablo, oratora arto, kulturo 
kaj erudicio, li akiradis ĝeneralan atentemon de la 
aŭskultantaro. 

Li estis vere libro-homo. Kiom la bretoj de lia loĝejo 
estis superŝutitaj per libroj, konstateblis per la aro da 
libroj, kiujn li poste donacis al la Universitata biblioteko. 
Tie estis la verkoj el historio, beletro, vojaĝkronikoj, 
lingvistiko, poezio. 

D -ro Boroveĉki estis vera poligloto. Li parolis 
ses lingvojn kaj pasive uzis ankoraŭ tiom. Tage per sia 
radioricevilo li aŭskultis parolelsendojn el la tuta mondo 
pri ĉirkaŭ 15 lingvoj kaj li posedis registraĵojn de la 
parolelsendoj en ĉ. trideko da lingvoj aŭ skriboj. 

Oni ankoraŭ mencias la miron de la ŝtatprotokolantoj, 
kiam en la aerhaveno de Pula li salutis la caron Haile 
Selasije en la amhara lingvo. Dum kelkaj okazoj li estis 
tradukanto al la ĉinaj delegitaroj kiuj vizitadis Pula 
kunlige kun la tiamaj vizitoj al la ŝipfarejo Uljanik, sed 
li bedaŭrinde neniam vizitis Ĉinion. 

Li estis unu el la plej elstaraj personoj de la 
Esperanto-Movado. Krom pluraj altaj funkcioj en 
Universala Esperanto-Asocio, li estis fondinto de la 
esperantaj elsendoj de Radio Zagreb 1953 (ĉesigitaj en 
1992). 

Li estis prezidanto de la organiza komitato de la 
Universala Esperanto-Kongreso en Zagreb en 1953 kaj 


instruis Esperanton en Ekonomia fakultato en Zagreb. Li 
estis honora membro de UEA. Pluraj el liaj samurbanoj 
lernis Esperanton altiritaj de lia agado kaj lia iniciato. 
Li tradukis la kroatan poezion al Esperanto. Dank’ al 
lia traduko Kaprino de Mate Balota estis tradukita al 
pluraj mondlingvoj kaj ankaŭ al la japana. 

In memoriam al Ivo Boroveĉki, kuracisto sine 
conditione, erudito kaj ĉiuflanka eminentulo, devus 
verki pluraj personoj el lia generacio. Ni menciu nomojn 
de kelkaj personoj kun kiuj li kontaktis - Ivo Lapenna, 
Stevo Julius, Branko Poliĉ, Tibor Sekelj, Andrija 
Ŝtampar, Joza Horvat kaj aliaj. 

(...) 

Glas Istre / Voĉo de Istrio 
La 25an de julio 2013. Esperantigis Lucija Borĉiĉ. 



D-ro Ivo Boroveĉki kun ĉinaj esperantistoj en Pula (1983). 

D-ro Ivo Boroveĉki (supre maldekstre). 

Fotis Ivan Ŝpoljarec 

^iiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiif//^ 

| Forpasis Ivo Boroveĉki § 

| Ĉesis la vivo | 

| de nia Boroveĉki Ivo, | 

| post sepdekjara agado | 

| en la Esperanta Movado. | 

| Li aktivis organize, propagande, | 

| instruante, prelegante Esperante. | 

| Li verkis artikolojn, recenzojn, | 

| tradukis la kroatajn poezion kaj prozon. | 

| Sed lia preferata elekto | 

| estis tradukoj el kroataj dialektoj. | 

| Li tradukis Krleza el la kajkava | 

| kaj Istriajn poetojn el la ĉakava. | 

| Li okupiĝis pri lingvoj etaj, | 

| nekonataj kaj minoritataj. | 

| Preskaŭ ne ekzistis temo | 

| al kiu ne direktiĝis lia emo, | 

| kaj kiam li sin al io dediĉis, | 

1 li plene sin fordonis kaj feliĉis. | 

| Sesdekjarojn ni kunlaboris, | 

| Unu alies verkojn kontrolis. | 

| Ivo Boroveĉki, la genia! | 

| Ripozu pace, kara amiko mia! | 

| Vi restas daŭre en nia memoro | 

1 Per via vivoverka trezoro! | 

| Lucija Borĉiĉ | 

V/liiiiiiiiiiiiiiiiiiiiiiiiiiiiiiiMIIIIIIIIIIIIIIIIIMIMIMIMIIIIIIIIIIIIIIIIIIIIIMIMIMIIMIIIIIIIIIIIIIIIim'^ 

Adriatika somerumado 


La 24-a Montkabana Renkontiĝo 


v 


Kelkaj esperantistoj 
kiuj ĉi-somere feriis en 
la “Adriatika feriado” en 
Prviĉ Luka, kun nostalgio 
rememoris la Esperanto- 
kampadejon de Primoŝteno, 
kaj demandis sin mem 
kaj la organizantojn, ĉu la 
insulo Prviĉ fariĝos “nova 
Primoŝteno”? La situo de la 
insulo Prviĉ en la arkipelago 
de Ŝibenik, tre proksime al 
Primoŝteno, rememorigis nin 
pri la loko al kiu dum jaroj 
“pilgrimis” la “verda popolo”. 

Tiu epoko vivas en la memoroj 
de malnovaj esperantistoj 
kaj diskoniĝas inter la novaj 
generacioj kiel afero nepre Fotis Davor Grgat 

ripetenda. Esperantistoj bezonas lokon por lemi Esperanton, sed 
ankaŭ por renkontiĝi, amuziĝi, ferii, ĝui, edukiĝi... Tial la ideoj pri 
somera lemejo de Esperanto okazonta en la estontaj jaroj en Prviĉ 
Luka estas ne nur revo de esperantistoj, sed tute reala ebleco. 

“Adriatika feriado”, organizita de Dokumenta Esperanto- 
Centro el Burdevac, okazinta por la unua fojo ĉi-somere, estis 
malgranda sed tre internacia. Dudeko da esperantistoj venis el eĉ 12 
landoj, ĉefe de Eŭropo. Kiel unu el la konkludoj, la feriantoj akcentis, 
ke la aranĝo meritas pli grandan atenton de la esperantistaro, ke 
ĝi estas aparte interesa por eksterlandanoj, kaj ke ĝi estas nesufiĉe 
konata kaj tre malmulte reklamita inter esperantistoj. La organizanto 
klarigas, ke la ĉi-jara feriado estis nur provo, sed ke la rezultoj estas 
kontentigaj ĉiusence. DEC jam komencis preparojn por organizi 
ĝin tradicie, uzante la ĉi-jarajn spertojn por plibonigi la programon 
kaj por venigi pli da partoprenantoj. Pri detaloj estas ankoraŭ tro 
fme paroli, sed oni klopodas eltrovi eblecojn ankaŭ por feriado 
de junaj esperantistoj je pli malaltaj prezoj, kaj samtempe trovi 
eblecon ankaŭ por venigi esperantistojn kiuj bezonas pli grandan 
komforton. 

“Adriatika feriado” okazis en la Hostelo “Peski”, posedata de 
Urbo Durdevac, kiu afable invitis Dokumentan Esperanto-Centron 
eluzi la pli ol favorajn kondiĉojn por organizi ion el siaj programoj. 
Urbo Durdevac tiel stimulas la aktivecojn de civitanaj asocioj 
registritaj en sia teritorio. Oni elektis la pintan turisman sezonon 
inter la 3-a kaj 10-a de aŭgusto, kio montriĝis plene trafa, ĉar la 
feriantoj dum la tuta semajno havis tre belan veteron, kio ebligis 
ankaŭ senĝenan realigon de abunda turisma programo. La feriantoj 
vizitis la Naciajn parkojn Kornati kaj Krka per aparte luita ŝipo, 
kaj la Nacian parkon Lagoj de Plitvice dum la revenveturado al 
Zagrebo. Interparolante kun la partoprenintoj, mi aŭdis nur laŭdojn 
pro labona organizado, kiuj adresiĝas al Josip Pleadin, la sekretario 
de DEC, kiu dum pluraj monatoj intense organizis la aranĝon, 
klopodante plenumi ĉiujn individuajn dezirojn de aliĝintoj. Krom 
la turisma programo kiu allogis pej multajn aliĝintojn, abundis 
ankaŭ la Esperanta programo. Gi estis organizata sur la teraso antaŭ 
la hostelo, kaj tre ofte elvokis interesiĝon ankaŭ de aliaj turistoj 
en Prviĉ Luka. Koncertis tie Neven Mrzleĉki, estis starigita foto- 
ekspozicio de Ivica Ŝĉepanoviĉ el Braĉ, prezentiĝis la nova (22-a) 
numero de “Zagreba Esperantisto”, la nova libro de Tibor Ŝekelj 
Padma, la eta dancistino kaj la nova poemaro de Josip Pleadin 
Cigna kanto. Raita Pyhala el Finnlando interese prelegis pri 
finna saŭno kaj rakontis finnan legendon, okazis sinprezento de ĉiuj 
partoprenantoj, Adam Wilkus el Pollando prelegis pri Krakovo 
kaj kroataj birdoj, kaj okupiĝis pri esplorado de la kroata lingvo, 
Pavel Lopatin el Rusio prezentis sian urbon Krasnojarskon, 
kaj pri siaj Primoŝteno-rilataj memoroj parolis Kerstin Rohdin el 
Svedio. Estis organizita komuna vizito al la Memorcentro de Faust 
Vranĉiĉ kaj komuna ŝipa vizito al Ŝibenik, sed pluraj feriantoj 
mem esploris la insulon bicikle, piede kaj per kajako. Tia abundo 
de programoj diferencigis la esperantistojn disde aliaj grupoj kiuj 
antaŭe feriis en la Hostelo “Peski” kaj havigis al ili la titolon “la 
plej bona”. Menciindas, ke la grupo estis tre amikeca, kolegeca, 
sen disputoj kaj sen “hipoteko” portota hejmen. Cio ĉi fariĝis bona 
fŭndamento por reveni kaj kunferii ankaŭ en estontaj jaroj, kion 
pluraj jam promesis. 

Evidenta estis ankaŭ la granda interesiĝo de amaskomunikiloj 
pri la aranĝo, ĉar aperis artikoloj en “Slobodna Dalmacija” (3), 
“Ŝibenski list” (1), “Ŝibenski tjednik” (1) kaj la ĵumalistino Josipa 
Petrina mem venis al Prviĉ Luka por registri la elsendon por la unua 
programo de Kroata Radio, kiu estis elsendita la 10-an de aŭgusto. 

Ni ekdezim al “Adriatika feriado” ankaŭ estonte favoran 
venton en siaj veloj! 

Davor Grgat 


Ĉi jare MKR-ejo estis montkabano Jankovac en 
Slavonio, la plej konata ripozejo en la regiono, ene de 
naturparko Papuk kiu estas ĉefe konata pro densaj arbaroj. 
A1 Jankovac alvenis 21 partoprenanto el 6 landoj por ekkoni 
la plej bonan de la regiono... nur, bedaŭrinde, pluvis abunde. 

Ekskursoj gvidis partoprenantojn unuatage al Ivaĉka 
glava (914 m), dua plej alta pinto de Papuk, de kie, dum bela 
vetero, videblas kroata ebenaĵo kaj hungaraj montetoj. 

Dua ekskurso gvidis la ekskursantojn al ruinoj de 
fortikaĵoj Ruzica kaj Stari grad, kiuj iam, dum mezepoko 
kaj atakoj de Turkoj, donis la sekurecon al la regiono ... Post 
la vizito al ruinoj estis ankaŭ vizitita pinto Kapavac (790 
m). Bedaŭrinde, denove la pinto estis kovrita per nuboj, La 
marŝantoj trovis amason de fimgoj kaj arbaraj beroj kaj fruktoj 
kaj la rikolto verŝajne estis la plej amuza parto de la ekskurso. 

Spite al malbela vetero partoprenantoj ĝuis la viziton al 
ĝis nun nekonata regiono kaj la etoso de la grupo estis tre bona. 
Venontjare, por jubilea, 25-a MKR, denove surprizo estas 
planata.... sed, pri tio, bonvolu informiĝu je MKR-retpaĝaro 
(http://www.kej a.hr/mkr.html) dum marto 2014.! 

Vanja Radovanovic 



Fotis Vanja Radovanoviĉ 


^\\iiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiif//^ 

I DIALOGO I 


| - Kaj se jam ĉion ni rakontis, pri kio ni parolos? | 

| - Ĉiam ekzistos pri kio paroli. | 

| - Kaj se ne plu estos? | 

| - Tiam ni silentos. | 

| - Kaj tiam ni ne plu amos unu la alian? | 

| - Tiam ni eĉ pli amos unu la alian. | 

| - Kaj tiam ne doloros la silento? | 

| - La silento ne doloras, se ni amas. | 

| - Kaj se la silento doloros? | 

| - Tiam ni denove ekparolos. | 

| - Kaj pri kio ni parolos? | 

| - Pri tio, kial doloras la silento. | 

| - Kaj tiam denove ni amos unu la alian? | 

| - Ĉiam ni amos unu la alian. | 

| - Kaj se ni ne scios, kial doloras la silento? | 

| - Tiam ni kantos. | 

| - Kaj se ni ne konas la kantojn de la alia? | 

| - Tiam ni instruos unu la alian. | 

1 - Kaj se ni ne povos lerni ilin? | 

| - Tiam ni aŭskultos la kantojn de la alia. | 

| - Kaj se ni jam ne aŭdos? | 

| - Tiam silente ni rigardos unu la alian. | 

| - Kaj se ni ne plu vidos? | 

| -Tiam ni prenos la manojn de la alia. | 

| - Kaj ankaŭ tiam ni estos feliĉaj? | 

| - Dum ni vivos, ĉar ni amas unu la alian. | 

| Julia Sigmond | 

^v/iiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiiimv^ 

Esperantistoj el Bjelovaral sia urbo 


La 22-an de septembro, kune kun kelkdeko da 
zagrebaj esperantistoj, mi trajnveturis al Bjelovar por 
partopreni la renkontiĝon sub nomo “Esperantistoj de 
Bjelovar al sia urbo” organizita kadre de la celebrado de 
la Tago de la urbo Bjelovar. Kvankam oni lastmomente 
iomete ŝanĝis la programon, mi ĝin taksas tre bona: riĉa, 
ampleksa kaj interesa. 

Partoprenis sepdeko da esperantistoj kaj deko da 
bjelovaraj urbaj oficialuloj (ankaŭ ĝia urbestro Antun 
Koroŝec). Ni povis ĝui kelkajn ekspoziciojn, aŭdi 
profesoron Zdravko Seleŝ parolanta pri la forpasinta 
bjelovara poeto Zeljko Sabol, kiu estis ankaŭ 
esperantisto. Por mi aparte interesa estis la ekspozicio 
pri Tibor Sekelj kompletigita per la prezento de lia 
plej nova libro “Padma, la eta dancistino”. Sekvis 
deklamkonkurso por lernantoj el elementaj kaj mezaj 
lernenoj organizita de UPE (Unuiĝo de Prelegantoj de 
Esperanto); ĝin gvidis Marija Jerkovic, prezidantino de 
UPE el Zagrebo. 

Tamen la plej impresa parto 
de la tuta programo por mi estis la 
prezentaĵoj dum komuna tagmanĝo 
en la hotelo “Central”: unue la 
deklamantoj el la “Deklamkonkurso” 
ricevis siajn premiojn, post tio 
per mallonga muzika programo 
prezentiĝis la infana grupo gvidita de 
instruistino Silvija Fostaĉ el Zagrebo 



Fotis Jozo Lovriĉ 


kaj tiam sekvis Josip Pleadin kaj Zdravko Seleŝ per 
la libroprezento de “La Tilia Urbo” de forpasinta 
esperantistino Marija Horzinek el Petrinja. La libron 
tradukis Josip Pleadin kaj eldonis Unuiĝo de zagrebaj 
esperantistoj. Pri aliaj eldonaj projektoj de UZE parolis 
ĝia prezidanto Radenko Miloŝeviĉ. 

Por ĉio ĉi tio ni povas danki al bj elovaraj esperantistoj 
kiujn grave helpis esperantistoj el Burdevac (Josip 
Pleadin kaj Zdravko Seleŝ). Multon pli pri tiu okazaĵo 
vi povas legi en la retejo de KEL. 

Anto Mlinar 




Ni planas... 


Vodnikova 9 

nia estonta ejo 


... en novembro 


Festo en Sisak 

Popola biblioteko kaj legejo Vlado Gotovac en Sisak gasti- 
gos la 4an de novembro la aranĝon per kiu Esperanto-Societo 
Sisak festos sian 35-jariĝon. Okaze de la jubileo en Sisak post 
Bjelovar gastos pentraĵekspozicio de korea esperantisto-pen- 
tristo Ho Song el Seulo. Josip Pleadin prezentos sian novan 
eldonaĵon, libron La tilia urbo de aŭtorino Marija Horzinek. 
Marija Horzinek, instruistino el Petrinja dum multaj jaroj 
instruis Esperanton en elementa lernejo en Petrinja kaj in- 
formis pri la Internacia Lingvo multajn homojn de la regiono. 
(.Nataŝa Dorosuliĉ) 

Esperanto-Societo Tibor Sekelj Zagreb 

Damir Mikuliĉiĉ prelegos pri Kosmo, la 6an de novembro 

2013 je la 19 h en str. Knez Mislav 11. (M. Bombardelli) 

Esperanto-Societo Estonteco Krizevci 
Por publiko de la Urba biblioteko Franjo Markoviĉ Krizevci Es- 
peranto-Societo Estonteco Krizevci gastigas la llan de novem- 
bro prelegon pri Hlapiĉ en Azio. Prelegos Spomenka Ŝtimec. 

... en decembro 


672. Divo Pulitika 

673. Blanka Pavloviĉ 

674. Anto Mlinar 

675. Stanislav Ŝkrebec 

676. Anonima 

677. Davor Klobuĉar 

678. Olga Ŝtajdohar-Paden 

679. Darinka Soviĉ 

680. Spomenka Ŝtimec 


14,45 eŭroj 
65,70 eŭroj 
65,70 eŭroj 
13,14 eŭroj 
7,88 eŭroj 
26,28 eŭroj 
26,28 eŭroj 
3,94 eŭroj 
3,00 eŭroj 


Inter majo kaj septembro 2013 KEL kolektis inter siaj membroj 226,36 
eŭrojn. 

Ekde la jaro 2003 KEL kolektis inter siaj membroj 28.170,31 eŭrojn. 

Nia granda kredito de 50.500 eŭroj reduktiĝis al 8.050,48 eŭroj. 


Aliaj kaj la lastaj kreditoj: 

Kredito al Esperanto-Societo „Trixini“ 16.560,60 eŭroj. 
Kredito al Esperanto-Societo Rijeka: 2.464,15 eŭroj. 


Dankon al ĉiuj kiuj helpis al ni havi la propran Esperantejon en Zagrebo! 
Nia bankkonto en Raiffeisenbanka: 

Hrvatski savez za esperanto IBAN HR6124840081100881157 


Zamenhof-tago en Komerca ĉambro en Zagrebo 

Unuiĝo de zagrebaj esperantistoj invitas al Zamenhof-tago al 
Gospodarska komora/Komerca ĉambro la 13an de decembro 
en Draŝkoviĉeva str., apud Hotelo Sheraton, je la lOa horo. 

Esperanto Societo Rijeka gastos en Triesto 

Esperanto Societo Rijeka gastos okaze de Zamenhof-tago en 
Triesto, ĉe esperantistoj el Triesto, la 14an de decembro. En 
la programo estos prezento de libro La kapreolido Pirgo de 
Andelka Martiĉ, en traduko de Josipa Katunar el Rijeka. 


Memorigo: 

Kiam ni aĉetis nian ejon en Vodnikova en 2003, ni pagis por ĝi 
108.000 eŭrojn. Ni devis pagi aldone imposton de 5.000 eŭroj. Sume 
ni pagis 113.000 eŭrojn. 

Ĉu ni translokiĝos al Vodnikova 9 en 2014? Nun ni ankoraŭ povas 
uzi la ejon en Knez Mislav 11. Kiom longe? KEL povus uzi parton de 
niaj ejoj en Vodnikova dum la alia parto de Vodnikova estu loĝata, 
por ke ni povu pagi krediton. 

La montetoj de Zagorje estis la titolo de lafoto-ekspozicio de Berislav Rubcic okazigita septembre 2013 en Bjelovar, 

lige al la programo Bjelovaraj esperantistoj al sia urbo. 






